**Shakespeare noćas mora pasti**

Osvrt na predstavu "SHAKEspeare na EXit" u režiji Matka Raguža

*Teatar EXIT pokazuje da je izvesti petnaest godina Shakespeareova rada u malo manje od dva sata zapravo vrlo lagano. Sve što je potrebno su tri glumca, jedna pozornica i velika ljubav prema pjesništvu.*

Kombinirajući aspekte moderne ironije, humora i satire s ozbiljnim, zrelim tematikama i djelima slavnog britanskog barda, predstava SHAKEspeare na EXit u malo manje od dva sata vodi vas kroz filozofske patnje mladog Hamleta, živote i smrti kraljeva koji često nose ime Henrik, svima već poznatu patetičnu tragediju o dvoje talijanskih buržuja i neka manje poznata djela britanskog pisca.

**Oduševljenje energičnošću**

Dok su pred našim očima Živko Anočić, Marko Makovičić i Saša Anočić odavali svoju počast jednom od najvećih pisaca i lirika svih vremena, u meni se, u prostoru koji su popunjavali, uz oduševljenje, smijeh, zabavu i divljenje nekako uspjelo smjestiti i razočaranje. Nemojte me krivo shvatiti, osjećaj nije bio direktno povezan s predstavom, već time što sam do sada u sklopu školskih odlazaka u kazalište većinom bio vođen na prosječne, primitivne predstave koje se oslanjaju na djetinjast humor, dok su se u isto vrijeme odvijale ovako divne predstave. „SHAKEspeare na EXit" u režiji Matka Raguža izvodi se na pozornici skoro 12 godina. Praizvedena je 18. 03. 2006. i otpočetka se znalo da će to biti predstava koja će se izvoditi godinama. Toliko razrađena, produbljena i energična predstava osmišljena oko životnog djela osobe za koju biste zadnje pomislili da bi mogla poslužiti kao inspiracija za ovako zabavnu predstavu. To je William Shakespeare! Vjerujem (ili se bar iskreno nadam) da znate tko je on bio, a ako ne znate, odmah prestanite ovo čitati i pohrlite prema vašoj obližnjoj knjižnici educirati se.

**Zanimljiv izazov**

No, manje o njemu, više o njegovim djelima. Shakespeare je napisao 37 komada od čega je, između ostalog, 10 povijesnih drama i 18 komedija te je napisao i osmislio čak 1222 lika. Teško je povjerovati da bi se sve te silne povijesne drame, komedije i tragedije dale sročiti u predstavu koja traje nešto manje od dva sata, no već spomenuti trojac poznatih lica Teatra EXIT uspijeva u tome tako dobro da bi vam se nakon predstave moglo učiniti da je prošlo tek desetak minuta od trenutka u kojem su se svjetla ugasila i zamro žamor među publikom.

**Neusporediva usklađenost**

Od trenutka u kojem stupaju na scenu, trojica glumaca mijenjaju uloge utjelovljujući tako samog Hamleta, Ofeliju, Romea i Juliju, Macbetha pa čak i sve engleske kraljeve koje je Shakespeare opjevao, istovremeno utjelovljavajući i sami sebe tako donoseći određen osvježavajući aspekt likovima. Svaki glumac, na primjer, želi glumiti Hamleta dok mu ostala dvojica brane itd. Predstava od vas zahtijeva određeno predznanje o Shakespeareu i njegovim djelima. No, ako kojim čudnim slučajem i niste njegov strastven obožavatelj, ne bojte se! Glumci-likovi podrobno i domišljato objasne pozadinu i kontekst što uvelike pojašnjava većinu scena (svejedno toplo preporučam da pročitate koje Shakespeareovo djelo). Izvode poznate scene i komade pretežno iz njegovih tragedija i povijesnih drama često kombinirajući uloge tako da se tijekom cijele predstave publika osjeća kao da je sve ono što vide pred sobom spretna improvizacija talentiranih glumaca. Lukavo osmišljena koreografija Ksenije Zec te utjecaj dramaturginje Pavlice Bajsić iznimno su bitni faktori u ovoj predstavi budući da se velik dio radnje oslanja na stopostotnu usklađenost u pokretu i položaj glumaca na sceni. Također, sinkronizirana glazbena suradnja Damira Šimunovića s glumcima pomaže ostvariti šale i ideje koje u protivnom ne bi bile ostvarive, kao što je prianjanje mikrofona uz glavu kako bi se dobio uvid u panične misli

glumaca dok pokušavaju oživjeti Shakespeareove likove. **Prepoznatljiv stil**

Predstava je vrlo karakteristična za Teatar EXIT: brojne doskočice, ironičan humor, uporaba (često vulgarnog) žargona te konstantan osjećaj improvizacije samo su neke od karakteristika koje ova, ali i brojne druge predstave ovog teatra nose (npr. šarmantna predstava također u režiji Matka Raguža „Taksimetar" ili „Kauboji", neponovljivo i veličanstveno djelo u režiji Saše Anočića). Upravo te „egzitovske“ karakteristike čine ovu predstavu toliko zanimljivom i različitom od ostalih inspiriranim velikim bardom. Jedino što zamjeram ovoj izvedbi je poneka djetinjasta i primitivna šala vidljivo uključena zbog publike koja se često sastoji od hormonima nabijenih srednjoškolaca s ciljem dobivanja njihove pozornosti koja je, budimo realni, često već pri samom ulasku u kazalište na poprilično niskoj razini, no ako su ponekad jednostavne šale namijenjene širokim masama cijena koju moramo platiti da bi srednjoškolci počeli shvaćati da kazalište nije apsolutan gubitak vremena, i možda počeli uživati u čarima koje nudi, drage volje ju plaćamo.

**Dođite nam opet!**

EXIT već jedanaestu godinu zaredom donosi predstavu koja tjera stariju publiku da se prisjete Shakespeareovih djela te možda na putu kući iz kazališta svrate u knjižnicu, a mlađu publiku da razmotri svoje trenutno stajalište o kazalištu i sazna malo više o tom misterioznom, zabavnom čovjeku imena Shakespeare. To sigurno ne može biti isti onaj dosadni i suhoparni Shakespeare kojeg su ih profesorice hrvatskog jezika prisilile čitati ako je ovako zabavna i živahna predstava zasnovana na njegovim djelima. Može li?

Vid Lež, 2. pm